Honderde 'misdadigers' met boodskap-app vasgetrek | Netwerk24
08 Junie 2021 13:19
Meer as 800 verdagtes is wêreldwyd in hegtenis geneem nadat hulle geflous is om 'n FBI-geënkripteerde boodskap-app op hul selfone te gebruik, het amptenare gesê.
Operasie Ironside, wat gesamentlik deur Australië en die FBI van Amerika uitgevoer is, het toestelle wat met die Anom-toepassing toegerus is en wat in die geheim onder misdadigers versprei is, gemonitor.
Dit het die polisie toegelaat om hul gesprekke oor dwelmsmokkelary en selfs moordkomplotte te volg.
Mense is onder meer in Australië, Asië, Suid-Amerika en in die Midde-Ooste aangekeer.
Amptenare het dit as 'n waterskeidingsoomblik beskryf.
Daar is op groot skaal op dwelms, wapens en kontant beslag gelê as deel van die operasie.
Scott Morrison, premier van Australië, sê die operasie was 'n "groot slag teen georganiseerde misdaad" wêreldwyd.
Die FBI sal na verwagting later Dinsdag meer besonderhede bekend maak.
CNN berig die FBI en die polisie in Australië het die app vir bykans drie jaar gemonitor, wat tot die inhegtenisneming van honderde mense en die beslaglegging op bates ter waarde van miljoene dollar gelei het.
Die Australiese polisie het in 'n verklaring gesê hulle en die FBI het sedert 2018 die kommunikasie van misdadigers op die Anom-app gelees. Die app is op die swartmark beskikbaar en kan net op selfone gebruik word wat spesifiek daarvoor aangepas is.
Volgens die Australiese polisie het die intelligensie wat die afgelope drie jaar in dié land ingewin is, tot die inhegtenisneming van 224 verdagtes op meer as 500 aanklagte gelei, asook die beslaglegging op 3,7 ton dwelmmiddels en bykans $35 miljoen in kontant. - BBC, CNN, Reuters